KIRJALLINEN KYSYMYS E-0853/02

esittäjä(t): Maria Sanders-ten Holte (ELDR) komissiolle

(27. maaliskuuta 2002)

Aihe: Leonardo-, Socrates- ja Nuoriso-ohjelmien teknisen avun toimistot

Leonardo-ohjelmaan liittyneiden ongelmien johdettua Santerin komission eroon komissio ehdotti, että Leonardo-, Socrates- ja Nuoriso-ohjelmien hallintoa ei enää uskottaisi niin

kutsutuille teknisen avun toimistoille, vaan se siirrettäisiin komission vastuulle. Sittemmin ovat byrokratian kasvamista ja käsittelyjen hitautta koskevat valitukset jälleen lisääntyneet. Lisäksi kansalliset virastot valittavat, että koska ne joutuvat antamaan niin runsaasti teknistä apua, ne eivät enää ehdi antaa tietoja ja neuvontaa tai huolehtia seurannasta ja arvioinnista.

1. Onko komissio tietoinen näistä valituksista ja aikooko se ryhtyä toimiin niiden johdosta?

2. Jos vastaus on myönteinen, aikooko komissio kiinnittää valituksiin vastatakseen lisää henkilöstöä edellä mainittuja ohjelmia varten uudelleen perustettaviin Unités décentralisées d'exécution -yksiköihin (UDE, hajautettu toimeenpanoyksikkö)?

3. Parannusta tilanteeseen toisi kokeneiden henkilöiden rekrytoiminen kentältä edellä mainittuja ohjelmia varten uudelleen perustettaviin UDE-yksiköihin tilapäisesti muihin tehtäviin, johtotehtävät mukaan lukien, siirrettävinä asiantuntijoina. Onko komissio tähän valmis?

4. Jotta kunkin alan kehityksestä saataisiin nopeammin ja tehokkaammin tietoja, olisi hyödyllistä ottaa edellä mainittujen ohjelmien kohderyhmien edustajia mukaan ohjauskomiteoihin. Onko komissiolla tämän suuntaisia suunnitelmia?

Viviane Redingin komission puolesta antama vastaus

(30. toukokuuta 2002)

Sokrates-, Leonardo da Vinci- ja Nuoriso-ohjelmissa ja niihin osallistuvissa 30 maassa tehdään vuosittain tuhansia valuuttatoimia. Komissio ei voi resurssiensa asettamissa rajoissa hallinnoida kaikkia näitä toimia eikä se aina olisi suotavaakaan, kun pyritään toimimaan lähellä lopullisia tuensaajia. Siihen asti kun hallinto voidaan antaa täytäntöönpanotoimiston vastuulle, komissio käyttää ohjelmiin sisältyvien, keskitetysti hallinnoitujen toimien toteutuksessa väliaikaisen teknisen avun toimiston palveluja. Jotta tilapäisellä toimistolla ei olisi julkishallinnollisia tehtäviä, komissio suorittaa maksut suoraan lopullisille tuensaajille. Hajautetusti hallinnoitujen toimien toteutuksessa komissio käyttää apunaan ohjelmiin osallistuvien maiden perustamien kansallisten toimistojen verkkoa.

1. Komissio on tietoinen siitä, että asiakirjojen käsittely on joissain tapauksissa saattanut hidastua uusien, sisäiseen maksatukseen liittyvien menettelyjen takia. Lisäksi komissio tunnustaa, että käytettävissä olevia määrärahoja myöntäessään se ei aina voi osoittaa kansallisille toimistoille niin paljon resursseja kuin se haluaisi tällaisten valtavien ohjelmien hallintoon tarjota. Määrärahat kyseisten ohjelmien yhteisen väliaikaisen teknisen avun toimiston toimintaan myönnetään BA-budjettikohdista, ja budjettivallan käyttäjä päättää niiden määrästä. Ohjelmia koskevien yleisohjeiden mukaan ohjelmakomiteoiden on hyväksyttävä määrärahojen jakautuminen rahoitettaessa kansallisten toimistojen toimintaa. Komissio ei aio tehdä myönnytyksiä ohjelmista tuettujen hankkeiden varainhoidossa ja valvonnassa. Se pyrkii yksinkertaistamaan mahdollisimman paljon ohjelmien hallintoon sovellettavia sääntöjä noudattaen moitteettoman varainhoidon periaatetta. Se ehdottaakin piakkoin Sokrates-ohjelman oikeusperustan tarkistamista ja muita yksinkertaistamistoimia (esimerkiksi kiinteiden korvausten käytön lisäämistä).

2. ja 3. Täytäntöönpanotoimistojen perustamista koskevasta puiteasetuksesta keskustellaan parhaillaan. Kyseisten toimistojen henkilöresurssimäärä riippuu siitä, miten paljon määrärahaa komissio saa toimistojen rahoittamiseksi. Komissio ei vielä tässä vaiheessa voi antaa täsmällisiä tietoja toimistojen henkilöstön määrästä eikä kokoonpanosta. Se kuitenkin toivoo, että toimistot saavat heti riittävästi ammattitaitoista henkilökuntaa, jotta niiden hallinto voidaan hoitaa tyydyttävällä tavalla ja asiakirjat käsitellä asetetuissa määräajoissa.

4. Ohjelmakomiteat perustetaan päätöksillä, eikä komissio voi yksipuolisesti muuttaa niiden kokoonpanoa. On kuitenkin syytä muistaa, että esimerkiksi kansalliset toimistot voivat ilmaista suoraan kantansa. Lisäksi komiteoiden kokouksiin kutsutaan joskus kohderyhmien edustajia, kuten nuoria Euroopan nuorisofoorumiin Nuoriso-ohjelman yhteydessä ja eurooppalaisten työmarkkinaosapuolten edustajia Leonardo da Vinci -ohjelman yhteydessä.